ΣΥΜΒΟΥΛΙΟ - ΨΗΦΙΣΜΑ ΤΟΥ ΣΥΜΒΟΥΛΙΟΥ της 15ης Μαΐου 1984 για τη μηχανοργάνωση των διοικητικών διαδικασιών στις ενδοκοινοτικές συναλλαγές - (84/C 137/01)

Ι

(Ανακοινώσεις)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,

Έχοντας υπόψη ιδίως τις προτάσεις που του διαβίβασε η Επιτροπή σχετικά με την ενίσχυση της εσωτερικής αγοράς καθώς και τη δέσμευση, κατά τη σύνοδο του Συμβουλίου της 25ης Νοεμβρίου 1983, να αναλάβει δράση για τον προσανατολισμό της συντονισμένης ανάπτυξης της μηχανοργάνωσης των διοικητικών διαδικασιών μέσα στην Κοινότητα έτσι ώστε να διευκολυνθούν οι ενδοκοινοτικές συναλλαγές,

Έχοντας επίγνωση της ανάγκης να ενισχυθεί η εσωτερική αγορά,

Διαπιστώνοντας ότι οι προσπάθειες εναρμόνισης των φορολογικών συστημάτων και των άλλων νομοθετικών ρυθμίσεων δεν έχουν ακόμα επιτρέψει την άρση όλων των διοικητικών διατυπώσεων στις συναλλαγές μεταξύ των κρατών μελών,

Εκτιμώντας:

ότι η απλούστευση αυτών των διατυπώσεων μπορεί να συμβάλει αποτελεσματικά στην ενίσχυση της εσωτερικής αγοράς ότι η απλούστευση αυτή μπορεί να επιτευχθεί με τη μηχανοργάνωση των διοικητικών διαδικασιών, για όσο διάστημα θα δικαιολογείται η διατήρηση των διατυπώσεων στις ενδοκοινοτικές συναλλαγές

ότι τα περισσότερα κράτη μέλη έχουν ήδη κάνει τα πρώτα βήματα για τη μηχανοργάνωση των διοικητικών διαδικασιών ότι μια τέτοια δράση θα πρέπει να ενθαρρυνθεί γιατί η προσφυγή στα σύγχρονα μέσα επεξεργασίας των πληροφοριών επιτρέπει σημαντική μείωση της διάρκειας και του κόστους των διαδικασιών για τις επιχειρήσεις και τις διοικήσεις ότι, όμως, τα διάφορα συστήματα μηχανοργάνωσης βρίσκονται σε διαφορετικό στάδιο εξέλιξης το καθένα και προς το παρόν δεν συμβιβάζονται μεταξύ τους

ότι, για να έχει η μηχανοργάνωση τα καλύτερα δυνατά αποτελέσματα, πρέπει να πραγματοποιηθεί η διασύνδεση των εθνικών δικτύων ηλεκτρονικών υπολογιστών ώστε να οργανωθεί η ανταλλαγή στοιχείων καθώς και η διασύνδεση των διοικητικών συστημάτων με τα ιδιωτικά συστήματα των επιχειρήσεων ότι, για το σκοπό αυτό, θα πρέπει να οργανωθεί μία συντονισμένη ανάπτυξη των πρωτοβουλιών σε εθνικό επίπεδο ότι η διασύνδεση μπορεί πράγματι να επιταχύνει τις διατυπώσεις και τους σχετικούς ελέγχους

ότι η συντονισμένη ανάπτυξη των μηχανοργανωμένων διαδικασιών, καθώς και η διασύνδεσή τους, καλείται να αποτελέσει ένα σημαντικό στοιχείο της κοινοτικής υποδομής που προορίζεται να διευκολύνει τις ενδοκοινοτικές συναλλαγές και την καταπολέμηση της απάτης ότι η πραγματοποίηση αυτή θα έχει θετικές επιπτώσεις στην κοινοτική βιομηχανία της πληροφορικής

ότι η πραγματοποίηση της διασύνδεσης αυτής αποτελεί μεσοπρόθεσμο στόχο ότι επομένως πρέπει να αρχίσουν σύντομα οι τεχνικές εργασίες ώστε να μπορέσει να σημειωθεί ουσιαστική πρόοδος σ’ ένα αρκετά εγγύς μέλλον

ότι η κατάρτιση ενός μεγιστοποιημένου καταλόγου στοιχείων που μπορεί να απαιτούνται από τα κράτη μέλη στις ενδοκοινοτικές συναλλαγές αποτελεί ουσιαστικό βήμα προς την ολοκληρωμένη εφαρμογή της μηχανοργάνωσης,

Έχοντας επίγνωση του γεγονότος ότι, ακόμα και όταν αναπτυχθεί η πληροφορική, ορισμένα έγγραφα θα εξακολουθήσουν να είναι απαραίτητα στις συναλλαγές μεταξύ κρατών μελών ότι πρέπει, χωρίς να αναμένεται η μηχανοργάνωση, να επιδιωχθεί η απλούστευση αυτών των εγγράφων με βάση τις προτάσεις της Επιτροπής για την καθιέρωση του ενιαίου εγγράφου,

ζητεί από τα κράτη μέλη να αναπτύξουν όσο το δυνατόν συντομότερα τη μηχανοργάνωση των διοικητικών διαδικασιών που εφαρμόζονται στις συναλλαγές, και τούτο σε στενή συνεργασία μεταξύ τους και με την Επιτροπή

συμφωνεί να πραγματοποιήσει την αυτόματη ανταλλαγή στοιχείων καθώς και την προοδευτική διασύνδεση των υπολογιστών που χρησιμοποιούνται για τις προαναφερόμενες διαδικασίες

καλεί την Επιτροπή να συνεχίσει τις εργασίες που έχει αναλάβει και να του υποβάλει, λαμβάνοντας υπόψη της τις ιδιαιτερότητες των κρατών μελών, πριν από την 1η Οκτωβρίου 1984, τις προτάσεις που είναι αναγκαίες για τη δημιουργία κοινοτικού συστήματος μηχανοργάνωσης, το οποίο να συνοδεύεται από πρόγραμμα εργασίας και ακριβές χρονοδιάγραμμα.